**Έκθεση της Κοινοβουλευτικής Επιτροπής Γεωργίας και Φυσικών Πόρων για**

**το νομοσχέδιο «Ο περί Αλιείας (Τροποποιητικός) Νόμος του 2022»**

**Παρόντες:**

 Γιαννάκης Γαβριήλ, πρόεδρος Κυριάκος Χατζηγιάννης

 Ανδρέας Πασιουρτίδης Χρίστος Ορφανίδης

 Βαλεντίνος Φακοντής Χαράλαμπος Θεοπέμπτου

 Χαράλαμπος Πάζαρος

 Η Κοινοβουλευτική Επιτροπή Γεωργίας και Φυσικών Πόρων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν την 1η, στις 8 και 15 Φεβρουαρίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Τμήματος Αλιείας και Θαλασσίων Ερευνών και του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος, του Υφυπουργείου Ναυτιλίας, του Υφυπουργείου Τουρισμού, της Νομικής Υπηρεσίας της Δημοκρατίας, της Αρχής Λιμένων Κύπρου, της Λιμενικής και Ναυτικής Αστυνομίας, της Εταιρείας Τουριστικής Ανάπτυξης και Προβολής Περιφέρειας Λεμεσού, της Εταιρείας Τουριστικής Ανάπτυξης και Προβολής Περιφέρειας Αμμοχώστου και του Παγκύπριου Συνδέσμου Επαγγελματιών Ψαράδων Παράκτιας Αλιείας Μικρών Σκαφών - Περιοδικής Απασχόλησης (Κατηγορίας Γ΄). Το Υπουργείο Ενέργειας, Εμπορίου και Βιομηχανίας, η Επίτροπος Περιβάλλοντος, η Εταιρεία Τουριστικής Ανάπτυξης και Προβολής Περιφέρειας Λάρνακας, η Εταιρεία Τουριστικής Ανάπτυξης και Προβολής Περιφέρειας Πάφου, ο Παγκύπριος Σύνδεσμος Επαγγελματιών Ψαράδων Παράκτιας Αλιείας, ο Παγκύπριος Σύνδεσμος Ερασιτεχνικής Αλιείας (ΠΑΣΥΕΡΑ), η Ομοσπονδία Ερασιτεχνικής Αλιείας, η Ομοσπονδία Περιβαλλοντικών Οργανώσεων Κύπρου (ΟΠΟΚ) και ο Σύνδεσμος Καταδυτικών Κέντρων Κύπρου, παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

 Σκοπός του νόμου που προτείνεται είναι η τροποποίηση του περί Αλιείας Νόμου, ώστε να παρασχεθεί εξουσία στον Υπουργό Γεωργίας, Αγροτικής Ανάπτυξης και Περιβάλλοντος να εκπονεί σχέδια διαχείρισης των θαλάσσιων περιοχών στις οποίες απαγορεύεται η αλιεία και/ή η διέλευση σκαφών.

 Ειδικότερα, σύμφωνα με τα στοιχεία που κατατέθηκαν ενώπιον της επιτροπής από το Υπουργείο Γεωργίας, Αγροτικής Ανάπτυξης και Περιβάλλοντος, βάσει του υφιστάμενου νομικού πλαισίου, δεν παρέχεται αποτελεσματική διαχείριση και προστασία των καθοριζόμενων, δυνάμει σχετικού διατάγματος του Υπουργού Γεωργίας, Αγροτικής Ανάπτυξης και Περιβάλλοντος, προστατευόμενων θαλάσσιων περιοχών της Δημοκρατίας, καθότι η εξουσία του εν λόγω υπουργού περιορίζεται στην απαγόρευση της αλιείας και/ή της διέλευσης σκαφών εντός των εν λόγω περιοχών. Συναφώς, με τον προτεινόμενο νόμο παρέχεται εξουσία στον Υπουργό Γεωργίας, Αγροτικής Ανάπτυξης και Περιβάλλοντος να εκπονεί, μέσω σχετικού διατάγματος, σχέδια διαχείρισης με σκοπό την αποτελεσματική διαχείριση προστατευόμενης θαλάσσιας περιοχής.

 Στο πλαίσιο της συζήτησης του νομοσχεδίου, οι εμπλεκόμενοι φορείς εισηγήθηκαν την τροποποίηση του κειμένου του νομοσχεδίου, ώστε να συμμετέχουν κατά το στάδιο ετοιμασίας των σχεδίων διαχείρισης προστατευόμενων θαλάσσιων περιοχών.

 Το Υπουργείο Γεωργίας, Αγροτικής Ανάπτυξης και Περιβάλλοντος υιοθέτησε την πιο πάνω εισήγηση των ενδιαφερόμενων φορέων και υπέβαλε στην επιτροπή αναθεωρημένο κείμενο του νομοσχεδίου, ώστε, κατά το στάδιο της ετοιμασίας του σχεδίου διαχείρισης, να λαμβάνονται υπόψη οι απόψεις των επηρεαζόμενων αρχών τοπικής διοίκησης και των μη κυβερνητικών οργανώσεων πέραν των αρμόδιων κρατικών υπηρεσιών και τμημάτων.

 Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του αναθεωρημένου κειμένου του νομοσχεδίου σε νόμο.

 Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί Αλιείας (Τροποποιητικός) (Αρ. 2) Νόμος του 2022».

4 Μαρτίου 2022

ΑΦ/ΡΠ/ΠΧ΄Ν

Αρ. Φακ. 23.01.063.003-2022